LV Eiropas Savienības Oficiālais Vēstnesis C 111/21

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2009/C 111/11

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) Nr. 510/2006

“POMODORINO DEL PIENNOLO DEL VESUVIO”

EK Nr.: IT-PDO-0005-0576-28.11.2006

AĢIN ( ) ACVN ( X )

1. Nosaukums:

“Pomodorino del Piennolo del Vesuvio”

2. Dalībvalsts vai trešā valsts:

Itālija

3. Lauksaimniecības produkta vai pārtikas produkta apraksts:

3.1. Produkta veids (kā II pielikumā):

1.6 grupa. Svaigi vai pārstrādāti augļi, dārzeņi un labība

3.2. 1. punktā minētā produkta apraksts:

ACVN “Pomodorino del Piennolo del Vesuvio” apzīmē pomodorini (mazo tomātu) ekotipu augli, kurus pazīst ar šādiem populāriem nosaukumiem: “Fiaschella”, “Lampadina”, “Patanara”, “Principe Borghese” un “Re Umberto”. Šī Vezuva nogāzēs tradicionāli audzētā augļa forma ir ovāla vai nedaudz plūmjveidīga ar smailu galu, kuram ziedkātiņa daļā bieži ir ribas un kuram ir bieza miza. Hibrīdu izmantošana ir aizliegta. Kultivēšanai atļautajiem augļiem jāatbilst turpmāk aprakstītajam raksturojumam. Svaigi augļi: svars nepārsniedz 25 g; formas parametri: attiecība starp lielāko un mazāko diametru ir no 1,2 līdz 1,3; ārējā krāsa: koši sarkana; mīkstuma krāsa: sarkana; konsistence: blīva; garša: izteikta, intensīva un saldi skābena; minimālais refrakcijas rādītājs 6,5 °Brix; ziedkātiņa stiprinājums: izturīgs. Uzglabāts auglis “al piennolo”: ārējā krāsa: tumši sarkana; mīkstuma krāsa: sarkana; konsistence: normāla; garša: izteikta un intensīva; uzpūšanās: neliela uzglabāšanas beigās.

3.3. Izejvielas (tikai pārstrādātiem produktiem):

—

3.4. Dzīvnieku barība (tikai dzīvnieku izcelsmes produktiem):

—

3.5. Īpaši ražošanas posmi, kas jāveic noteiktajā ģeogrāfiskajā apgabalā

Ražošanai un uzglabāšanai jānotiek ražošanas zonā; “pomodorini al piennolo” uzglabāšanā jāievēro šādi kritēriji.

— Pēc novākšanas ķekarus (jeb “schiocche”) piesien pie apli veidojošas augu šķiedras auklas tā, lai izveidotos viens liels ķekars (“piennolo”), kura svars uzglabāšanas beigās ir no 1 līdz 5 kg. Šādi izveidotie piennoli jāpakar uz āķiem brīvā dabā vai jānovieto uz piemērotiem statīviem sausā un vēdināmā vietā.

— Uzglabāšanas periodu laikā “al piennolo” produktu un iepakotu “al piennolo” produktu nedrīkst apstrādāt ķīmiski. Produkta aizsardzības nodrošināšanai atļauts izmantot vienīgi tādas fiziskās sistēmas, kas nepasliktina šī produkta īpašības, piemēram, moskītu tīklus un ultraskaņas aparātus.

— Piennoli nav noteikta uzglabāšanas termiņa, un tas ir atkarīgs no pareizu organoleptisko datu saglabāšanas un produkta izskata.

3.6. Īpaši noteikumi griešanai, rīvēšanai, iepakošanai u. c.:

Tomātu iepakošanai to laišanai pārdošanā svaigā vai konservētā veidā jānotiek audzēšanas zonā ražošanas uzņēmumos vai to tuvumā, lai:

— ierobežotu jebkuras manipulācijas ar augļiem, kad tie atrodas vislabākajos uzglabāšanas apstākļos;

— izvairītos no neiepakotu produktu transportēšanas lielos attālumos, jo tie paši par sevi nav pienācīgi aizsargāti un tādējādi ir pakļauti mehāniskiem spriegumiem un kaitīgai iedarbībai;

— atvieglotu izsekojamību.

3.7. Īpaši noteikumi marķēšanai:

“Pomodorino del Piennolo del Vesuvio” laišanai tirgū jānotiek ievērojot šādus noteikumus.

— Svaigi produkti: tie jālaiž pārdošanā norautu augļu veidā vai ķekaros, kas bez īpašas sakārtošanas ievietoti piemērotos un aizzīmogotos iepakojumos, kuru maksimālā ietilpība ir 10 kg.

— Konservēti “al piennolo” produkti: maksimālam piennoli (ķekaru) svaram jābūt 5 kg, un tie jālaiž pārdošanā vai nu individuāli ar ACVN identifikācijas logo, vai piemērotos un aizzīmogotos iepakojumos.

— Uzglabāti produkti norautu augļu veidā vai ķekaros bez īpašas sakārtošanas jāievieto piemērotos un aizzīmogotos iepakojumos, kuru maksimālā ietilpība ir 10 kg.

Etiķetēm jāsatur šādas norādes: “Pomodorino del Piennolo del Vesuvio” un “Denominazione d’Origine Protetta” (aizsargāts cilmes vietas nosaukums), kuru izmēri ir lielāki par pārējo norāžu vai esošo elementu izmēriem, Kopienas logo, nosaukums, iepakošanas vai ražošanas uzņēmuma juridiskais nosaukums un adrese, produktu daudzums, kas reāli atrodas iepakojumā. Logo sastāv no uzraksta “Pomodorino del Piennolo del Vesuvio”, kas ietver ziedkātiņu, kura pagarinājums atgādina Vezuva profilu. Logo specifiskās īpatnības un tā kolorimetriskās norādes ir detalizēti aprakstītas specifikācijā.

4. Precīza ģeogrāfiskā apgabala definīcija:

ACVN “Pomodorino del Piennolo del Vesuvio” ražošanas un iepakošanas zona iever šādu Neapoles provinces komūnu teritorijas: Boscoreale, Boscotrecase, Cercola, Ercolano, Massa Di Somma, Ottaviano, Pollena Trocchia, Portici, Sant’Anastasia, San Giorgio a Cremano, San Giuseppe Vesuviano, San Sebastiano al Vesuvio, Somma Vesuviana, Terzigno, Torre Annunziata, Torre del Greco, Trecase un daļu no Nola komūnas teritorijas, kuras robežas nosaka Piazzola di Nola – Rione Trieste provinciālais ceļš (posmā “Costantinopoli”), “Lagno Rosario”, Ottaviano komūnas robeža un Somma Vesuviana komūnas robeža.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Specifiska tās teritorijas īpatnība, kurā audzē “Pomodorino”, slēpjas vulkāniskajā augsnes izcelsmē. Šīs ģeogrāfiskās zonas īpatnības izriet no augsnes piroklastiskās dabas, kas raksturo visu Sommas-Vezuva vulkānisko kompleksu. Šīs augsnes izveidojušās no lavas, kā arī no vulkānisko pelnu slāņiem, un tām ir raksturīga augsta ražība, smilšaina struktūra, kas tās padara ļoti irdenas un veicina drenāžu, kā arī neitrāla vai subsārmaina reakcija ar augstu asimilējamo makro un mikroelementu saturu. Klimats galvenokārt ir sauss ar mēreniem vējiem un augstām temperatūrām, un lielās atšķirības starp nakts un dienas temperatūrām sekmē parazītisko slimību dabisko kontroli.

5.2. Produkta specifika:

Bez mazajiem izmēriem (20–30 gramu svars un nelielas attiecības vērtības starp lielāko un mazāko diametru (1,2–1,3)) “Pomodorino del Piennolo del Vesuvio” raksturīga arī bieza miza, sevišķi izturīgs ziedkātiņa stiprinājums, kura dēļ ķekars paliek vesels ražas novākšanas un uzglabāšanas laikā, kā arī augsta cukura, skābju un citu šķīstošu cietvielu koncentrācija, kas nodrošina ilgstošu produkta uzglabāšanu, kuras laikā neviena no tā organoleptiskajām īpašībām nepasliktinās. Patiešām, augsts sulas osmotiskais spiediens, ko rada augstais šķīstošo cietvielu saturs, ļauj auglim ilgstoši saglabāt tam raksturīgo uzpūšanos, jo uzglabāšanas laikā auglis zaudē nenozīmīgu ūdens daudzumu.

Kultivēšanas pieredzi nosaka raksturīga mazo zemes gabalu ļoti sadrumstalotā konfigurācija, kuri bieži izveidoti terasveidīgi un neregulāri. Saskaņā ar tradicionālajām lauksaimniecības tradīcijām lielāko daļu kultivēšanas operāciju veic ar rokām.

5.3. Cēloņsakarība starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

“Pomodorino del Piennolo del Vesuvio” specifiskās īpašības ir cieši saistītas ar teritoriju, kurā audzē “Pomodorino”. Sommas-Vezuva vulkāniskā kompleksa izvirdumu laikā uzkrāto augšņu un visu piroklastisko iežu vulkāniskā izcelsme šīs augsnes apveltījusi ar augstu ražīgumu. To smilšainā struktūra tās padara ļoti irdenas un atvieglo drenāžu, izraisot neitrālu vai subsārmainu reakciju ar augstu asimilējamo makro un mikroelementu saturu. Absorbējot visus šos elementus, produkts pilnībā attīsta savas specifiskās īpašības. Sausais klimats ar lielām atšķirībām starp nakts un dienas temperatūrām sekmē parazītisko slimību kontroli dabiskā ceļā. Uzglabātais vai konservētais “pomodorino al piennolo” ir viens no Vezuva reģiona vissenākajiem un visraksturīgākajiem produktiem. Pirmie tehniski detalizētie dokumentārie liecinieki parādās publikācijās Regia Scuola Superiore di Agricoltura di Portici, kas iznāk 1885., 1902. un 1916. gadā. Gadsimtu gaitā šā tipa tomātu audzēšana sevi attaisnojusi gan niecīgo audzēšanas prasību dēļ, tā arī ilgstošas uzglabāšanas iespējai ziemas mēnešos, pateicoties mizas konsistencei. Šā tipa uzglabāto tomātu tradicionālā izplatīšana īstenībā atbilst vajadzībai pēc svaigiem tomātiem ziemas mēnešos, lai būtu iespējams papildināt Neapoles reģionā vienmēr populāros mājas ēdienus, jo īpaši picas un “primi piatti”, kam nepieciešama intensīva garša un smarža. Cilvēciskais faktors attīstījās, izstrādājot ražošanas zonai piemērotu un raksturīgu audzēšanas un uzglabāšanas metodi, kuras pamatā ir labāko augļu selekciju sēklu iegūšana, zaru galu apgriešana, kas nepieciešama augu neierobežotās augšanas dēļ, stublāju piesiešana un lieko pumpuru izgriešana, kā arī tomātu novākšana, kas notiek, noplūcot veselus ķekarus, kad tie satur vismaz 70 % sarkanu augļu, kamēr pārējie atrodas nogatavošanās sākuma fāzē. “Pomodorini al piennolo” uzglabāšanas process, kas ļauj paildzināt neskartu un nepārstrādātu augļu patēriņu ražas novākšanai sekojošā ziemā, arī ir saistīts ar šī īpašā produkta teritoriju. Senā metode nozīmē novākt augļus veselos ķekaros un ar kaņepāju diega palīdzību savīt kātiņus tā, lai izveidotos viens liels ķekars, kuru pakar pie griestiem speciālās vēdināmās telpās, verandās vai terasēs. Visi šie raksturojumi, kā arī Vezuva reģiona īpašā vides struktūra no organoleptisko īpašību un uzglabāšanas viedokļa radījusi savā ziņā unikālu produktu, kuru audzē un uzglabā vēl mūsdienās.

Atsauce uz specifikācijas publikāciju:

Publicējot aizsargātas cilmes vietas nosaukuma (ACVN) “Pomodorino del Piennolo del Vesuvio” atzīšanas pieteikumu 2006. gada 2. janvāra Itālijas Republikas Oficiālajā Vēstnesī Nr. 1, valdība ir uzsākusi valsts iebildumu procedūru. Ar ražošanas specifikācijas konsolidēto dokumentu var iepazīties tīmekļa vietnē:

http://www.politicheagricole.it/NR/rdonlyres/edfyuuvfqgxxuvtepyi2yi6j2nwjrariuzulkqihodewpc3gfm7634vhogmz6dczzgzz566qxa37uolt7nr53we3pcd/20061130_Disciplinare_esameUE_Pomodorino_Piennolo_Vesuvio.pdf

(1) OV L 93, 31.3.2006., 12. lpp.